**Záznamová karta pacienta**

**Táto karta na pripomenutie obsahuje dôležité informácie o bezpečnosti, o ktorých musíte byť informovaní pred liečbou a počas liečby infúziami s kyselinou zoledrónovou *(Zomikos)* na ochorenia spojené s rakovinou**

Váš lekár vám odporučil podávanie infúzií s kyselinou zoledrónovou *(Zomikos),* aby ste mohli predísť komplikáciám v kostiach (napr. zlomeniny) spôsobeným metastázami v kostiach alebo nádormi v kostiach a zníženiu množstva vápnikav krvi v prípadoch, keď prítomnosť nádoru spôsobí jeho prílišný vzostup. Nádory môžu zrýchliť normálnu prestavbu kosti tak, že sa zvýši uvoľňovanie vápnika z kostí. Tento stav sa označuje ako hyperkalciémia vyvolaná nádorom (TIH).

U pacientov, ktorým boli podávané infúzie kyseliny zoledrónovej (*Zomikos*) na ochorenia spojené s rakovinou, bol zaznamenaný menej častý nežiaduci účinok nazývaný osteonekróza čeľuste (poškodenie čeľustnej kosti) . Osteonekróza čeľuste sa môže vyskytnúť aj po ukončení liečby.

Aby sa znížilo riziko vzniku osteonekrózy čeľuste, musíte vykonať určité preventívne opatrenia:

**Pred začatím liečby:**

* Spýtajte sa pred začatím liečby svojho lekára na osteonekrózu čeľuste.
* Overte si u svojho lekára, či je pred začatím liečby kyselinou zoledrónovou (*Zomikos*) potrebné vyšetrenie chrupu*.*
* Povedzte svojmu lekárovi/zdravotnej sestre (zdravotníckemu pracovníkovi), ak pociťujete ťažkosti s ústami alebo so zubami.

Pacienti, ktorí podstupujú stomatochirurgický zákrok (napr. trhanie zuba), ktorí neabsolvujú pravidelné ošetrenia chrupu, ktorí majú ochorenie ďasien, ktorí fajčia, ktorí užívajú viacero druhov protinádorovej liečby alebo ktorí boli v minulosti liečení bisfosfonátmi (používanými na prevenciu ochorení kostí), môžu mať väčšie riziko vzniku osteonekrózy čeľuste.

**Počas liečby:**

* Musíte udržiavať náležitú hygienu ústnej dutiny, uistiť sa, že vám zubná protéza dobre prilieha a chodiť na bežné prehliadky chrupu.
* Informujte svojho lekára, ak chodíte na ošetrenie zubov alebo plánujete podstúpiť stomatochirurgický zákrok (napr. trhanie zuba) a povedzte svojmu zubnému lekárovi, že ste liečený kyselinou zoledrónovou *(Zomikos).*
* Okamžite sa spojte so svojím lekárom a zubným lekárom, ak sa u vás vyskytnú akékoľvek ťažkosti v ústach alebo so zubami, napríklad uvoľnenie zubov, bolesť alebo opuch, alebo nehojace sa bolestivé miesta alebo výtok, pretože to môžu byť príznaky ochorenia nazývaného osteonekróza čeľuste.

Pre ďalšie informácie si prečítajte písomnú informáciu.

**Písomná informácia pre používateľa**

**Zomikos 4 mg/5 ml infúzny koncentrát**

kyselina zoledrónová

**Pozorne si prečítajte celú písomnú informáciu predtým, ako vám podajú Zomikos, pretože obsahuje pre vás dôležité informácie.**

* Túto písomnú informáciu si uschovajte. Možno bude potrebné, aby ste si ju znovu prečítali.
* Ak máte akékoľvek ďalšie otázky, obráťte sa na svojho lekára, zdravotnú sestru alebo lekárnika.
* Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy.
* Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

**V tejto písomnej informácii sa dozviete:**

1. Čo je Zomikos a na čo sa používa

2. Čo potrebujete vedieť predtým, ako vám podajú Zomikos

3. Ako používať Zomikos

4. Možné vedľajšie účinky

5. Ako uchovávať Zomikos

6. Obsah balenia a ďalšie informácie

**1. Čo je Zomikos a na čo sa používa**

Liečivo v Zomikose je kyselina zoledrónová, ktorá patrí do skupiny látok nazývanej bisfosfonáty. Kyselina zoledrónová účinkuje tak, že sa viaže na kosť a spomaľuje prestavbu kosti. Používa sa na:

* + - * **Predchádzanie komplikáciám v kostiach,** napr. zlomenín, u dospelých pacientov s metastázami v kostiach (šírením rakoviny z prvotného miesta výskytu do kostí).
* **Zníženie množstva vápnika** v krvi dospelých pacientov, keď prítomnosť nádoru spôsobí jeho prílišný vzostup. Nádory môžu zrýchliť normálnu prestavbu kosti tak, že sa zvýši uvoľňovanie vápnika z kostí. Tento stav sa označuje ako hyperkalciémia vyvolaná nádorom (TIH).

**2. Čo potrebujete vedieť predtým, ako vám podajú Zomikos**

Dôsledne dodržujte všetky pokyny, ktoré vám dá váš lekár.

Váš lekár vám vyšetrí krv pred začatím liečby Zomikosom a pravidelne si bude overovať, aká je vaša odpoveď na liečbu.

**Nemáte dostať Zomikos:**

* keď dojčíte.
* keď ste alergický (precitlivený) na kyselinu zoledrónovú, iné bisfosfonáty (skupina látok, do ktorej patrí Zomikos) alebo na ktorúkoľvek z ďalších zložiek tohto lieku (uvedených v časti 6).

**Upozornenia a opatrenia**

**Predtým, ako dostanete Zomikos, obráťte sa na svojho lekára:**

* ak máte alebo ste mali **ťažkosti s obličkami**.
* ak máte alebo ste mali **bolesti, opuch alebo zníženú citlivosť** čeľuste, pocit ťažoby v čeľusti alebo sa vám uvoľnil zub. Lekár vám možno odporučí, aby ste si pred začatím liečby Zomikosom nechali vyšetriť chrup.
* ak ste na **ošetrení zubov** alebo máte podstúpiť stomatochirurgický zákrok, povedzte svojmu zubnému lekárovi, že dostávate Zomikos a svojmu lekárovi povedzte o zubnom ošetrení.

Počas liečby Zomikosom máte udržiavať náležitú hygienu ústnej dutiny (vrátane pravidelného čistenia zubov) a chodiť na bežné prehliadky chrupu.

Okamžite sa spojte so svojím lekárom a zubným lekárom, ak sa u vás vyskytnú akékoľvek ťažkosti v ústach alebo so zubami, napríklad uvoľnenie zubov, bolesť alebo opuch, alebo nehojace sa bolestivé miesta alebo výtok, pretože to môžu byť príznaky ochorenia nazývaného osteonekróza čeľuste.

Pacienti, ktorí podstupujú chemoterapiu a/alebo liečbu ožarovaním, ktorí užívajú steroidy, ktorí podstupujú stomatochirurgický zákrok, ktorí neabsolvujú pravidelné ošetrenia chrupu, ktorí majú ochorenie ďasien, ktorí fajčia alebo ktorí boli v minulosti liečení bisfosfonátmi (používanými na prevenciu ochorení kostí), môžu mať väčšie riziko vzniku osteonekrózy čeľuste.

U pacientov liečených Zomikosom boli zaznamenané znížené hladiny vápnika v krvi (hypokalciémia), vedúce niekedy k svalovým kŕčom, suchej pokožke a pocitu pálenia. Popri závažnej hypokalciémii bol druhotne zaznamenaný nepravidelný tlkot srdca (srdcová arytmia), záchvaty, kŕče a zášklby (tetania). V niektorých prípadoch môže byť hypokalciémia život ohrozujúca. Ak sa vás čokoľvek z uvedeného týka, oznámte to ihneď svojmu lekárovi. Ak už máte hypokalciémiu, musí sa upraviť pred podaním prvej dávky Zomikosu. Dostanete primerané množstvo doplnkov vápnika a vitamínu D.

**Pacienti vo veku 65 rokov a starší**

Zomikos možno podať ľuďom vo veku 65 rokov a starším. Nedokázalo sa, že by boli potrebné osobitné bezpečnostné opatrenia.

**Deti a dospievajúci**

Použitie Zomikosu sa neodporúča u dospievajúcich a detí vo veku menej ako 18 rokov.

**Užívanie iných liekov a Zomikosu**

Ak užívate alebo ste v poslednom čase užívali alebo budete užívať ešte iné lieky, oznámte to, svojmu lekárovi. Je zvlášť dôležité, aby ste povedali svojmu lekárovi, či užívate aj:

* Aminoglykozidy (lieky používané na liečbu závažných infekcií), kalcitonín (liek používaný na liečbu osteoporózy a vysokej hladiny vápnika v krvi u žien po menopauze), slučkové diuretiká (lieky na liečbu vysokého tlaku krvi alebo opuchov) alebo iné lieky znižujúce hladinu vápnika, pretože ich kombinácia s bisfosfonátmi môže spôsobiť, že hladina vápnika v krvi sa príliš zníži.
* Talidomid (liek používaný na liečbu určitého druhu rakoviny krvi, pri ktorom sú postihnuté kosti) alebo akékoľvek iné lieky, ktoré môžu poškodiť obličky.
* Aclastu (liek, ktorý tiež obsahuje kyselinu zoledrónovú a používa sa na liečbu osteoporózy a iných, nie nádorových ochorení kostí), alebo akýkoľvek iný bisfosfonát, pretože kombinované účinky týchto liekov používaných súbežne so Zomikosom nie sú známe.
* Lieky s antiangiogénnym účinkom (používané na liečbu rakoviny), pretože ich kombinácia s kyselinou zoledrónovou sa dávala do súvislosti so zvýšeným rizikom osteonekrózy čeľuste (ONJ).

**Tehotenstvo a dojčenie**

Zomikos sa vám nesmie podať, keď ste tehotná. Ak ste tehotná alebo si myslíte, že môžete byť tehotná, oznámte to svojmu lekárovi.

Zomikos sa vám nesmie podať, keď dojčíte.

Ak ste tehotná alebo dojčíte, poraďte sa so svojím lekárom skôr, ako začnete užívať akýkoľvek liek.

**Vedenie vozidiel a obsluha strojov**

Pri použití kyseliny zoledrónovej sa vyskytli veľmi zriedkavé prípady ospalosti. Preto buďte opatrný pri vedení vozidiel, obsluhe strojov alebo vykonávaní iných činností, ktoré vyžadujú zvýšenú pozornosť.

**Zomikos obsahuje sodík**

Tento liek obsahuje menej ako 1 mmol sodíka (23 mg) v jednej 5 ml injekčnej liekovke, t.j. v podstate zanedbateľné množstvo sodíka.

**3. Ako sa používa Zomikos**

* Zomikos smie podať len zdravotnícky pracovník, ktorý je vyškolený v podávaní bisfosfonátov

intravenózne, t.j. cez žilu.

* + Lekár vám odporučí, aby ste pred každým podaním pili dosť vody, čo pomôže zabrániť

odvodneniu.

* + Dôsledne dodržujte všetky ďalšie pokyny, ktoré vám dá váš lekár, lekárnik alebo zdravotná sestra.

**Koľko Zomikosu sa podáva**

Zvyčajná jednorazová podávaná dávka je 4 mg. Ak máte ťažkosti s obličkami, váš lekár vám podá nižšiu dávku v závislosti od toho, aké závažné sú vaše ťažkosti s obličkami.

**Ako často sa podáva Zomikos**

* Ak dostávate liečbu na predchádzanie komplikácií v kostiach spôsobených metastázami v

kostiach, dostanete jednu infúziu Zomikosu každé tri až štyri týždne.

* Ak dostávate liečbu na zníženie množstva vápnika v krvi, dostanete za normálnych okolností len

jednu infúziu Zomikosu

**Ako sa podáva Zomikos**

Zomikos sa podáva do žily ako infúzia, ktorá má trvať najmenej 15 minút, a má sa podať ako jednorazový intravenózny roztok osobitnou infúznou súpravou.

Pacientom, ktorých hladina vápnika v krvi nie je príliš vysoká, sa predpíšu aj doplnky vápnika a vitamínu D, ktoré majú každý deň užívať.

**Ak sa vám podá viac Zomikosu, ako máte dostať**

Ak ste dostali vyššie ako odporúčané dávky, váš lekár vás musí starostlivo sledovať. Dôvodom je možný vznik porúch sérových elektrolytov (napr. abnormálne hladiny vápnika, fosforu a horčíka) a/alebo zmeny funkcie obličiek, vrátane závažného poškodenia obličiek. Ak sa vám hladina vápnika príliš zníži, možno sa vám bude musieť podať doplnkový vápnik infúziou.

**4. Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého. Najčastejšie vedľajšie účinky sú zvyčajne mierne a pravdepodobne po krátkom čase vymiznú.

**Ihneď povedzte lekárovi o nasledujúcich závažných vedľajších účinkoch:**

**Časté (môžu postihnúť menej ako 1 z 10 osôb):**

* Závažná porucha funkcie obličiek (za normálnych okolností zistí váš lekár prostredníctvom určitých osobitných krvných testov).
* Nízka hladina vápnika v krvi.

**Menej časté (môžu postihnúť menej ako 1 zo 100 osôb):**

* Bolesť úst, zubov a/alebo čeľuste, opuch alebo nehojace sa bolestivé miesta v ústach alebo čeľusti, výtok, znížená citlivosť alebo pocit ťažoby v čeľusti, alebo uvoľnenie zuba. Môžu to byť príznaky poškodenia kosti v čeľusti (osteonekrózy). Ak sa u vás vyskytnú počas liečby alebo po ukončení liečby Zomikosom takéto príznaky, okamžite o tom povedzte svojmu lekárovi a zubnému lekárovi.
* Nepravidelný srdcový rytmus (fibrilácia predsiení) sa pozoroval u pacientok, ktoré dostávali

kyselinu zoledrónovú proti postmenopauzálnej osteoporóze. V súčasnosti nie je jasné, či kyselina zoledrónová spôsobuje tento nepravidelný srdcový rytmus, ak sa však po podaní kyseliny zoledrónovej u vás vyskytnú takéto prejavy, oznámte to svojmu lekárovi.

* Závažná alergická reakcia: dýchavičnosť, opuch najmä tváre a hrdla.

**Zriedkavé (môžu postihnúť menej ako 1 z 1 000 osôb):**

* Ako následok nízkych hodnôt vápnika: nepravidelný tlkot srdca (srdcová artymia; druhotne pri hypokalciémii);
* Porucha funkcie obličiek nazvaná Fanconiho syndróm (normálne ju zistí váš lekár určitými testami moču).

**Veľmi zriedkavé (môžu postihnúť menej ako 1 z 10 000 osôb):**

* Ako následok nízkych hodnôt vápnika: záchvaty, strnulosť a tetania (druhotne pri hypokalciémii).
* Ak máte bolesť ucha, výtok z ucha a/alebo infekciu ucha, obráťte sa na svojho lekára. Mohli by to byť prejavy poškodenia kosti v uchu.
* Vznik osteonekrózy sa veľmi zriedkavo pozoroval aj v iných kostiach ako v čeľusti, najmä v bedre alebo stehne. Ak sa u vás vyskytnú príznaky ako nová alebo zhoršujúca sa bolesť alebo stuhnutosť počas liečby alebo po ukončení liečby Zomikos, okamžite o tom povedzte svojmu lekárovi.

**Čo najskôr ako je možné povedzte lekárovi o nasledujúcich vedľajších účinkoch:**

**Veľmi časté (môžu postihnúť viac ako 1 z 10 osôb):**

* Nízka hladina fosfátu v krvi.

**Časté (môžu postihnúť menej ako 1 z 10 osôb):**

* Bolesť hlavy a syndróm podobný chrípke, ktorý zahŕňa horúčku, únavu, slabosť, ospalosť,

zimnicu a bolesť kostí, kĺbov a/alebo svalov. Vo väčšine prípadov nie je potrebná osobitná liečba

a príznaky zakrátko vymiznú (po niekoľkých hodinách alebo dňoch).

* Žalúdočné a črevné ťažkosti ako nutkanie na vracanie a vracanie, ako aj strata chuti do jedla.
* Zápal spojoviek.
* Nízky počet červených krviniek (anémia).

**Menej časté(môžu postihnúť menej ako 1 zo 100 osôb):**

* Reakcie z precitlivenosti.
* Nízky tlak krvi.
* Bolesť na hrudi.
* Kožné reakcie (začervenanie a opuch) v mieste podania infúzie, vyrážky, svrbenie.
* Vysoký tlak krvi, dýchavičnosť, závraty, úzkosť, poruchy spánku, poruchy vnímania chuti, triaška, pocit bodania alebo strata citlivosti v rukách alebo chodidlách, hnačka, zápcha, bolesť brucha, sucho v ústach.
* Nízky počet bielych krviniek a krvných doštičiek.
* Nízke hladiny horčíka a draslíka v krvi. Lekár to bude sledovať a urobí potrebné opatrenia.
* Zvýšenie telesnej hmotnosti.
* Zvýšené potenie.
* Ospalosť.
* Neostré videnie, slzenie očí, citlivosť očí na svetlo.
* Náhly pocit chladu spojený s mdlobou, ochabnutosťou alebo kolapsom.
* Ťažkosti s dýchaním spojené so sipotom alebo kašľom.
* Žihľavka.

**Zriedkavé (môžu postihnúť menej ako 1 z 1 000 osôb):**

* Pomalý tep srdca.
* Zmätenosť.
* Zriedkavo sa môže vyskytnúť nezvyčajná zlomenina stehennej kosti, hlavne u pacientov, ktorí sa

dlhodobo liečia na osteoporózu. Ak sa u vás objaví bolesť, slabosť alebo nepríjemný pocit v stehne, bedre alebo v slabine, kontaktujte svojho lekára, pretože to môže byť prvotný príznak

možnej zlomeniny stehennej kosti.

* Intersticiálna choroba pľúc (zápal tkaniva okolo vzduchových mechúrikov v pľúcach).
* Príznaky podobné chrípke vrátane zápalu a opuchu kĺbov.
* Bolestivé sčervenanie a/alebo opuch oka.

**Veľmi zriedkavé (môžu postihnúť menej ako 1 z 10 000 osôb):**

* Mdloby spôsobené nízkym tlakom krvi.
* Silná, príležitostne postihujúca bolesť kostí, kĺbov a/alebo svalov.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára, lekárnika alebo zdravotnú sestru. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

**5. Ako uchovávať Zomikos**

Váš lekár, zdravotná sestra alebo lekárnik vedia, ako správne uchovávať Zomikos.

Tento liek uchovávajte mimo dohľadu a dosahu  detí.

Nezmrazujte.

Nepoužívajte tento liek po dátume exspirácie, ktorý je uvedený na označení obalu po EXP. Dátum exspirácie sa vzťahuje na posledný deň v danom mesiaci.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie (pozri časť 6).

**6. Obsah balenia a ďalšie informácie**

**Čo Zomikos obsahuje**

* Liečivo Zomikosu je kyselina zoledrónová.
* Ďalšie zložky sú: manitol, citrónan sodný, voda na injekcie.

**Ako vyzerá Zomikos a obsah balenia**

Zomikos sa dodáva ako tekutý koncentrát v injekčnej liekovke. Jedna injekčná liekovka obsahuje 4 mg kyseliny zoledrónovej.

Každé balenie obsahuje injekčnú liekovku s koncentrátom. Zomikos sa dodáva v baleniach, ktoré obsahujú 1, 4 alebo 10 injekčných liekoviek.

Nie všetky veľkosti balenia musia byť uvedené na trh.

**Držiteľ rozhodnutia o registrácii a výrobca**

Vipharm S.A.

A.i F. Radziwiłłów 9

05-850 Ożarów Mazowiecki

Poľsko

tel.: (+4822) 679 51 35

fax: (+4822) 678 92 87

e-mail: vipharm@vipharm.com.pl

Ak potrebujete akúkoľvek informáciu o tomto lieku, kontaktujte, prosím, miestneho zástupcu držiteľa rozhodnutia o registrácii.

**Liek je schválený v členských štátoch Európskeho hospodárskeho priestoru (EHP) pod nasledovnými názvami:**

CZ: Zomikos 4mg/5ml

DE: Zoledronsäure Vipharm 4mg/5ml Konzentrat zur Herstellung einer Infusionslösung

HU: Zoledronsav Vipharm 4mg/5ml koncentrátum oldatos infúzióhoz

PL: Zomikos

SK: Zomikos 4mg/5ml

**Táto písomná informácia bola naposledy aktualizovaná v marci 2021.**

**NASLEDUJÚCA INFORMÁCIA JE URČENÁ LEN PRE LEKÁROV A ZDRAVOTNÍCKYCH PRACOVNÍKOV**

**Ako pripraviť a podať Zomikos**

* Na prípravu infúzneho roztoku, ktorý obsahuje 4 mg kyseliny zoledrónovej, zrieďte koncentrát Zomikosu (5,0 ml) pomocou 100 ml infúzneho roztoku, ktorý neobsahuje vápnik alebo iné dvojmocné katióny.
* Ak je potrebná nižšia dávka Zomikosu, najprv odoberte príslušný objem, ako je to uvedené nižšie, a potom ho ďalej zrieďte 100 ml infúzneho roztoku. Aby sa zabránilo prípadným inkompatibilitám, infúzny roztok použitý na riedenie musí byť buď 0,9 % m/V roztok chloridu sodného alebo 5 % m/V roztok glukózy.

**Nemiešajte infúzny koncentrát Zomikosu s roztokmi obsahujúcimi vápnik alebo iné dvojmocné katióny, napríklad Ringerovým roztokom s laktátom.**

Pokyny na prípravu znížených dávok Zomikosu:

Odoberte príslušný objem tekutého koncentrátu ( 4mg/5 ml) nasledovným spôsobom:

* 4,4 ml na dávku 3,5 mg
* 4,1 ml na dávku 3,3 mg
* 3,8 ml na dávku 3,0 mg
* Len na jednorazové použitie. Nespotrebovaný roztok sa má zlikvidovať. Má sa použiť len číry, nesfarbený roztok bez cudzorodých častíc. Počas prípravy infúzie sa musia dodržiavať aseptické postupy.
* Z mikrobiologického hľadiska sa má nariedený infúzny roztok použiť okamžite. Ak sa nepoužije okamžite, používateľ zodpovedá za čas a podmienky uchovávania pred použitím, čo normálne nemá byť dlhšie ako 24 hodín pri 2 °C – 8 °C. Schladený roztok má potom pred podaním dosiahnuť izbovú teplotu.

* Roztok obsahujúci kyselinu zoledrónovú sa podáva osobitnou infúznou súpravou ako jednorazová intravenózna infúzia trvajúca 15 minút. Stav hydratácie pacientov je nutné zistiť pred aj po podaní Zomikosu, aby sa zabezpečilo, že sú primerane hydratovaní.
* Sledovania s niekoľkými druhmi infúznych súprav z polyvinylchloridu, polyetylénu a polypropylénu neukázali žiadne inkompatibility so Zomikosom.
* Pretože nie sú dostupné údaje o kompatibilite Zomikosu s inými intravenózne podávanými látkami, Zomikos sa nesmie miešať s inými liekmi/látkami a vždy sa má podávať osobitnou infúznou súpravou.

**Ako uchovávať Zomikos**

* Uchovávajte Zomikos mimo dohľadu a dosahu detí.
* Nepoužívajte Zomikos po dátume exspirácie, ktorý je uvedený na obale.
* Neotvorená injekčná liekovka nevyžaduje žiadne zvláštne podmienky na uchovávanie.
* Nariedený infúzny roztok Zomikosu sa má použiť okamžite, aby sa zabránilo mikrobiálnej kontaminácii.